Helposti leviävien eläintautien koulutusmateriaali kotieläinopetuksen yhteydessä käytettäväksi

Bluetongue eli sinikielitauti

Märehtijöiden (lammas, vuohi, nauta, villimärehtijät) sinikielitauti on polttiaisten (*Culicoides*) levittämä virustauti.

Aiheuttaja:

*Orbivirus*, josta tunnetaan 24 eri serotyyppiä. Euroopassa on esiintynyt Välimeren alueella eri serotyyppejä pidempään. Vuonna 2006 Euroopassa levisi laajalti serotyyppi 8. Pohjoisimmat tapaukset olivat Norjassa ja Ruotsissa. Tämän jälkeen tapauksia on ollut toistuvasti Keski-Euroopassa.

Itämisaika:

Taudin itämisaika on n. 4-12 vrk.

Oireet:

Kaikki tartunnan saaneet eläimet eivät oireile tai niiden oireet voivat olla erittäin lieviä. Kaikkia alla mainittuja oireita ei välttämättä nähdä samalla eläimellä tai edes samassa pitopaikassa. Vakavimmat oireet todetaan yleensä lampailla, naudat ovat usein oireettomia. Joillakin lampailla kieli voi taudin loppuvaiheessa turvota ja muuttua sinertäväksi verenkiertohäiriön vuoksi. Tauti on nimetty tämän harvinaisen oireen mukaan.

Naudoilla todetaan yleensä sierainvuota, turvotusta kaulan ja pään alueella (erityisesti silmien ja turvan ympärillä), punoittavat ja vuotavat silmät, haavaumia suussa, kuolaamista, maiskuttelua ja hampaiden narskuttelua, turvotusta tai punoitusta vetimissä ja häpyalueella, ontumista ja sorkkarajan turvotusta sekä kuumetta ja huonokuntoisuutta.

Alpakoilla ja laamoilla oireet ovat samanlaisia kuin naudoilla.

Lampailla todetaan yleensä silmä- ja sierainvuotoa, joka muuttuu paksuksi ja karstaiseksi, kuolaamista turvotuksen ja/tai suussa olevien haavaumien vuoksi, kuumetta ja huonokuntoisuutta, turvotusta kaulan ja pään alueella erityisesti silmien ja turvan ympärillä, voimakasta ontumista, haluttomuutta nousta jalkeille, sorkkarajan turvotusta ja punoitusta, nahanalaisia ja ihonsisäisiä verenvuotoja, vaikeutunutta hengitystä, turvotusta ja sinerrystä kielessä.

Vuohilla oireet ovat samanlaisia kuin lampailla, mutta lievempiä.

Esiintyvyys:

Sinikielitautia esiintyy jatkuvasti maissa, joissa myös sen levittäjät eli polttiaiset elävät ympäri vuoden. Tautitapauksia on raportoitu mm. Afrikasta, Lähi-idästä, Intiasta, Kiinasta, USA:sta ja Meksikosta. Viimeisen kahdenkymmenen vuoden aikana tautia on esiintynyt myös EU:ssa, ensin eteläisillä alueilla mutta viimeisen kymmenen vuoden aikana myös Keski-Euroopassa ja jopa pohjoismaissa.

Serotyyppi 8 todettiin ensimmäisen kerran Keski-Euroopassa elokuulla 2006. Poikkeuksellisen leuto syksy ja alkutalvi edesauttoivat tartunnan leviämistä nopeasti Hollannin, Belgian, Saksan, Ranskan ja Luxemburgin alueilla. Virusta kantava polttiaissukupolvi onnistui myös talvehtimaan Euroopassa, koska kesällä 2007 virus lähti uudestaan leviämään voimakkaasti. Tartunta on tämän jälkeen levinnyt myös pohjoisemmaksi Iso-Britanniaan, Tanskaan, Ruotsiin ja Norjaan. Pohjoismaissa tartuntaa ei ole kuitenkaan enää tämän jälkeen esiintynyt.

Leviäminen:

Taudin tärkeimpiä levittäjiä ovat vertaimevät *Culicoides* – sukuun kuuluvat polttiaiset, jotka saavat tartunnan virusta kantavasta märehtijästä ja siirtävät sitä toisiin märehtijöihin seuraavilla pistokerroilla. Polttiaisten lisäksi tartunta voi levitä huomaamatta oireettomien, virusta kantavien eläinten siirroissa alueelta toiselle*.*

Virus voi tarttua toiseen eläimeen myös sukusolujen ja alkioiden välityksellä, emosta sikiöön istukan kautta ja vastasyntyneeseen maidon välityksellä. Sinikielitauti ei leviä elintarvikkeiden välityksellä eikä tartu ihmisiin.

Myös Suomessa esiintyy polttiaislajeja, jotka voivat teoriassa levittää virusta. Polttiaisten aktiivisuus vähenee kuitenkin huomattavasti alle +12 °C lämpötilassa, joten viruksen selviäminen talven yli Suomessa on kyseenalaista.

Vastustus:

Suomessa sinikielitauti on virallisesti vastustettava helposti leviävä eläintauti. Tautia vastustetaan ensisijaisesti rajoittamalla eläinten kuljetuksia tartunta-alueella. Myös rokotuksia voidaan käyttää taudin hallintaan.

Jos tartunta tilalla vahvistetaan, tilan ympärille perustetaan säteeltään vähintään 20 km kokoinen tartunta-alue, 100 km kokoinen suojavyöhyke ja 150 km kokoinen valvontavyöhyke. Tartunnan leviäminen pyritään estämään rajoittamalla märehtijöiden kuljettamista näillä vyöhykkeillä tai pois vyöhykkeiltä. Joissakin tapauksissa voidaan ryhtyä eläinten lopetuksiin tartunnan saaneilla tiloilla viranomaisen harkinnan perusteella.

Suomessa ei rokoteta eläimiä sinikielitaudin varalta. Rokotukset on mahdollista ottaa käyttöön joko taudinpurkauksen sattuessa tai jos tauti uhkaa levitä Suomeen. Tällöin kaikkien nautojen, lampaiden ja vuohien rokottaminen on pakollista viranomaisten määrittämällä rokotusalueella.